মোহন রায়হান একজন বাংলাদেশী কবি। তিনি সিরাজগঞ্জ জেলার উল্লেখযোগ্য সাহিত্যিকদের মধ্যে অন্যতম।   প্রারম্ভিক জীবন  মোহন রায়হান ১ আগস্ট ১৯৫৬ সালে পাকিস্তান অধিরাজ্যের পূর্ববঙ্গের পাবনা জেলার সিরাজগঞ্জ মহকুমার খলিসাকুড়া গ্রামে আজাদ হিন্দ ফৌজের সৈনিক ফরহাদ হোসেন ও জনহিতৈষিণী মাহমুদা খাতুনের পরিবারে জন্মগ্রহণ করেন। ফরহাদ হোসেন বাংলাদেশের স্বাধীনতা যুদ্ধের একজন সংগঠক ছিলেন, যিনি পরবর্তীতে ৩০ বছর ধরে খোকশাবাড়ী ইউনিয়নের চেয়ারম্যান ছিলেন। তিনি ১০ সেপ্টেম্বর ১৯৯০ সালে মৃত্যুবরণ করেন। মোহনের চার ভাই ও তিন বোন, তার বড় ভাই মাহমুদ আলম মধু বাংলাদেশের স্বাধীনতা যুদ্ধের মুক্তিযোদ্ধা ও একজন ক্রীড়াবিদ ছিলেন। অন্যদিকে মোহনের মা ২০২১ সালে কোভিড-১৯ ভাইরাসে আক্রান্ত হয়ে মৃত্যুবরণ করেন। ঢাকা বিশ্ববিদ্যালয় থেকে বাংলা ভাষা ও সাহিত্যে স্নাতকোত্তর অর্জনকারী মোহনের সক্রিয়কর্ম শুরু হয় ১৯৬৯ সালে।    কর্মজীবন  মোহন সম্মিলিত সাংস্কৃতিক জোট ও জাতীয় কবিতা পরিষদের অন্যতম প্রতিষ্ঠাতা। তিনি সূর্য সৈকত, স্ফুলিঙ্গ, সমকণ্ঠ, জনান্তিক, অরণি, সাহস, দুর্বিনীত এই মাটি জ্বলে প্রতিরোধে, লাল তোমার পতাকা, ইশতেহার, বিদ্রোহের পঙ্ক্তিমালা ইত্যাদি পত্রিকার প্রাক্তন সম্পাদক এবং সাপ্তাহিক দিকচিহ্ন ও সাওল সময় পত্রিকার বর্তমান সম্পাদক। ২০২৪ সালে তাকে প্রধান করে জাতীয় কবিতা পরিষদের নতুন কমিটি ঘোষণা করা হয়।  তার উল্লেখযোগ্য কাব্যগ্রন্থ হচ্ছে: জ্বলে উঠি সাহসী মানুষ, আমাদের ঐক্য আমাদের জয়, সামরিক আদালতে অভিভাষণ, আর হল না বাড়ি ফেরা, ফিরে দাও সেই স্টেনগান, শকুন সময়, সবুজ চাদরে ঢাকা রক্তাক্ত ছুরি, নিরস্ত্রীকরণ কবিতা, কবি কাপুরুষ হলে পৃথিবীতে নামে অন্ধকার, রক্তসিক্ত অশ্রুজবা, মেঘের শরীরে যাব, শাহবাগ ডেকেছে আমায়, কালো আকাশে রক্তাক্ত মেঘ ইত্যাদি।   রাজনৈতিক জীবন  ১৯৬০-এর দশকে ছয় দফা আন্দোলনে যোগ দেওয়ার সময় মোহন ষষ্ঠ শ্রেণিতে পড়ুয়া এক স্কুলছাত্র ছিলেন। এরপর কৈশোরে ঊনসত্তরের গণঅভ্যুত্থানে ছাত্রনেতা হিসেবে তিনি অংশগ্রহণ করে পুলিশি নির্যাতনের শিকার হন। ১৯৭১ সালে বাংলাদেশের মুক্তিযুদ্ধে তিনি অংশগ্রহণ করেন। স্বাধীনতা-পরবর্তী মুজিবী আমলে তিনি জাতীয় সমাজতান্ত্রিক দলে যোগদান করেন। ১৯৮২ সালে হুসেইন মুহাম্মদ এরশাদ সামরিক শাসন জারি করা মাত্র ঢাকা বিশ্ববিদ্যালয়ের মধুর ক্যান্টিনে তার নেতৃত্বে বিক্ষোভ মিছিল হয়েছিল। তাকে স্বৈরশাসন বিরোধী আন্দোলন চলাকালে গঠিত সংগ্রাম কমিটির কেন্দ্রীয় নেতা করা হয়েছিল। ১৯৮৩ সালে তার নেতৃত্বে রাষ্ট্রপতি হুসেইন মুহাম্মদ এরশাদের বিরুদ্ধে দশ হাজার শিক্ষার্থী রাজধানীর শিক্ষাভবন ঘেরাও করলে গোয়েন্দা সংস্থা তাকে গুম করে ২১ দিনের জন্য নির্যাতন করে মেরুদণ্ড ভেঙ্গে দেয়, যার ফলে তিনি পঙ্গু হয়ে যান। পরবর্তীতে ভারতের চেন্নাইয়ে চিকিৎসার পর তিনি সুস্থ হয়ে উঠেন। ২০১৩ সালের শাহবাগ আন্দোলনে তিনি সম্পৃক্ত হয়েছিলেন। পরবর্তীতে তিনি জাতীয় সমাজতান্ত্রিক দল ছেড়ে বাংলাদেশ জাসদে সম্পৃক্ত হন। ২০২৪ সালে তিনি জুলাই গণঅভ্যুত্থানে অংশ নিয়েছিলেন।   জনকল্যাণ  তিনি জনসাধারণের জন্য স্বাস্থ্যসেবা নিয়ে কাজ করেছেন এবং তাদের নিকট স্বাস্থ্যসেবা সহজ করার জন্য কাজ করে গেছেন। অস্ত্রোপচার ব্যতীত হৃদরোগের চিকিৎসার জন্য তিনি ২০০৯ সালে বাংলাদেশে সাওল হার্ট সেন্টার প্রতিষ্ঠা করেন এবং তার নেতৃত্বে বিষমুক্ত নিরাপদ খাদ্যের আন্দোলন গড়ে উঠে।   তথ্যসূত্র   বিষয়শ্রেণী:১৯৫৬-এ জন্ম বিষয়শ্রেণী:বাংলাদেশী পুরুষ কবি বিষয়শ্রেণী:বাংলাদেশী সংবাদপত্র সম্পাদক বিষয়শ্রেণী:বাংলাদেশী আন্দোলন কর্মী বিষয়শ্রেণী:বাংলাদেশী স্বাস্থ্য সক্রিয়তাবাদী বিষয়শ্রেণী:জাতীয় সমাজতান্ত্রিক দলের রাজনীতিবিদ বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি বিষয়শ্রেণী:সিরাজগঞ্জ জেলার ব্যক্তি বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী